ฮั่งเส็งปิดร่วง 219.23 จุด จับตานายกฯอังกฤษเผยแผน Brexit
ฮั่งเส็งปิดร่วง 219.23 จุด จับตานายกฯอังกฤษเผยแผน Brexit
16 ม.ค. 2560

ดัชนีหุ้นฮ่องกงปิดร่วงลงในวันนี้ โดยดัชนีฮั่งเส็งลดลง 219.23 จุด หรือ 0.96% ปิดวันนี้ที่ 22,718.15 จุด ก่อนที่นายกรัฐมนตรีเทเรซา เมย์ ของอังกฤษ จะเปิดเผยรายละเอียดของแผนการแยกตัวออกจากสหภาพยุโรป (Brexit) ในวันพรุ่งนี้
ภาวะการซื้อขายในตลาดหุ้นฮ่องกงได้รับแรงกดดันจากความกังวลเกี่ยวกับผลกระทบที่อาจเกิดขึ้นจากการที่อังกฤษถอนตัวออกจากสหภาพยุโรป โดยนางเทเรซา เมย์ ได้กล่าวอย่างชัดเจนในการให้สัมภาษณ์ต่อสำนักข่าวสกายนิวส์เมื่อสัปดาห์ที่แล้วว่า ตนจะให้ความสำคัญเป็นอันดับแรกต่อการที่รัฐบาลอังกฤษยังคงมีอำนาจควบคุมการเข้าเมืองของชาวต่างชาติ มากกว่าการให้ความสำคัญต่อการที่อังกฤษสามารถเข้าสู่ตลาดร่วมยุโรป ทันทีที่อังกฤษถอนตัวออกจากสหภาพยุโรป
นอกจากนี้ นางเมย์ยังย้ำจุดยืนว่าอังกฤษจะประกาศใช้มาตรา 50 ตามสนธิสัญญาลิสบอน ซึ่งเป็นกระบวนการที่ประเทศสมาชิกจะถอนตัวออกจาก EU ในกรอบเวลา 2 ปี โดยอังกฤษจะเริ่มดำเนินการภายในเดือนมี.ค. ปีนี้
                